
 2026 június 15–19. között Erasmus BIP (Blended Intensive Programme) keretében vettem részt egy egyhetes szakmai programon a szlovákiai Eperjesen (Prešov). A program témája a kriminalisztika volt. A hét során számos elméleti és gyakorlati foglalkozáson vettünk részt, amelyek lehetőséget biztosítottak arra, hogy mélyebb betekintést nyerjünk a bűnügyi helyszíneléshez, az igazságügyi genetikai vizsgálatokhoz és az antropológiai elemzésekhez kapcsolódó módszerekbe. 
Az első napon kulturális bemutatókkal, tájékoztatóval és a program ismertetésével kezdődött a hét. Megismerkedtünk a fogadó egyetemmel, annak képzéseivel és kutatási tevékenységeivel. Emellett lehetőségünk nyílt találkozni a programban részt vevő más országok hallgatóival is, elsősorban Lengyelországból és Horvátországból érkezett diákokkal. A nemzetközi környezet már az első napon hozzájárult a kulturális és szakmai tapasztalatcseréhez. A hivatalos programokat követően volt időnk felfedezni Eperjes városát, megismerkedni a történelmi belvárossal és a helyi nevezetességekkel. A közös városnézés jó alkalmat teremtett arra, hogy kötetlenebb környezetben is kapcsolatokat alakítsunk ki a többi résztvevővel. 
A második napon laboratóriumi és szemináriumi foglalkozásokon vettünk részt. A laborban saját nyálmintából végeztünk DNS-izolálást, miközben részletesen megismertük a folyamat egyes lépéseit és azok jelentőségét a genetikai vizsgálatok során. Különösen érdekes volt, hogy minden résztvevő önállóan hajthatta végre a laboratóriumi műveleteket, így közvetlen tapasztalatot szerezhettünk a mintakezelés és az izolálás gyakorlati oldaláról. A délutáni program során emberi csontvázakkal dolgoztunk. A gyakorlat célja az volt, hogy megtanuljuk a csontváz anatómiai helyes összeállítását, valamint az igazságügyi antropológia alapvető módszereit. Az oktató részletes magyarázatot adott arról, hogyan lehet a csontok alapján meghatározni az elhunyt nemét, hozzávetőleges életkorát, testmagasságát, valamint bizonyos esetekben a halál lehetséges okát is. A foglalkozások után ismét lehetőségünk nyílt a város felfedezésére. Több kávézót és fagyizót is kipróbáltunk, hol nagyobb csoportban, hol kisebb társaságokba.
Szerdán szakmai kiránduláson vettünk részt a Šariš várnál. A túra során nemcsak a történelmi helyszínt ismerhettük meg, hanem lehetőségünk volt kötetlenebb formában beszélgetni a program többi résztvevőjével is. A közös program erősítette a nemzetközi kapcsolatokat és hozzájárult a csapatépítéshez. A kirándulás során hagyományos szlovák gulyáslevest és különböző helyi édességeket is megkóstolhattunk. A természetben eltöltött idő és a közös programok kellemes kikapcsolódást jelentettek az intenzív szakmai foglalkozások között. 
A csütörtöki napon ismét laboratóriumi foglalkozások következtek. Egy kriminalisztikai témájú szabadulószoba keretében egy bűnügyi eset megoldásán dolgoztunk. A feladat során különböző bizonyítékokat kellett elemeznünk és értékelnünk, miközben megismertük a vércsoport-meghatározás alapjait is. Megtanultuk, hogyan lehet megállapítani egy vérminta ABO-vércsoportját, valamint azt, hogy Rh-pozitív vagy Rh-negatív tulajdonságú-e. A délutáni szemináriumon az ujjlenyomatok vizsgálatával foglalkoztunk. Saját ujjlenyomatainkat különböző módszerekkel rögzítettük és elemeztük, miközben betekintést kaptunk a daktiloszkópia kriminalisztikai jelentőségébe. 
A program utolsó napján egy átfogó záró kvíz keretében mérhettük fel a hét során megszerzett tudásunkat. A kvíz érintette a DNS-elemzéssel, a vércsoport-meghatározással, az antropológiai vizsgálatokkal és az ujjlenyomat-elemzéssel kapcsolatos témákat is. A program lezárását követően búcsút vettünk az egyetem oktatóitól, szervezőitől és a hét során megismert nemzetközi hallgatói közösségtől. A búcsúzás során mindannyian éreztük, hogy egy rövid, de rendkívül tartalmas és élményekben gazdag hetet töltöttünk együtt. 
A szakmai programok mellett külön kiemelném, hogy a szervezők nagyon jól alakították ki a heti időbeosztást. A foglalkozások kellően intenzívek és tartalmasak voltak, ugyanakkor minden nap maradt elegendő szabadidő a város felfedezésére, a kikapcsolódásra és a közösségi programokra. Ennek köszönhetően a program nemcsak szakmai fejlődést biztosított, hanem egyben egy emlékezetes nemzetközi kirándulássá is vált, amely során új helyeket ismerhettünk meg és számos élménnyel gazdagodhattunk. Számomra különösen pozitív élményt jelentett a romániai, csíkszeredai csoporttal eltöltött idő. A közös beszélgetések, a szakmai és szabadidős programok, valamint azok a foglalkozások, amelyeket külön csoportként végeztünk, nagyon jó hangulatban teltek. Ezek az együtt töltött alkalmak nemcsak szakmailag voltak hasznosak, hanem emberileg is sokat adtak, feltöltődést jelentettek a hét során, és hozzájárultak ahhoz, hogy a program végére még összetartóbb közösséggé váljunk. 
Összességében az Erasmus BIP program rendkívül hasznos szakmai tapasztalatot jelentett számomra. A gyakorlati foglalkozások révén olyan ismereteket sajátíthattam el, amelyek jól kiegészítik az egyetemi tanulmányaimat, miközben a nemzetközi környezet fejlesztette kommunikációs és együttműködési készségeimet is. Emellett lehetőségem nyílt új kultúrák megismerésére, nemzetközi kapcsolatok kialakítására és egy olyan szakmai közösség részévé válni, amelyben a tudásmegosztás és az együttműködés kiemelt szerepet kapott. A programra pozitív élményként tekintek vissza, és a megszerzett tudást a jövőbeni tanulmányaim és szakmai munkám során is hasznosítani fogom.

